ინგლისის საფეხბურთო ლიგა 1
ინგლისის საფეხბურთო ლიგა 1 (შემოკლებით ლიგა ერთი, ან სპონსორიდან გამომდინარე Sky Bet ლიგა ერთი ) - მეორე საფეხბურთო დივიზიონი ინგლისის საფეხბურთო ლიგაში და პოზციით მესამე დონის ჩემპიონატი ინგლისის საფეხბურთო ლიგების სისტემაში. ლიგა ერთი დაარსდა 2004–2005 წლების სეზონში და ის არის მანამდე არსებული მეორე დივიზიონის მემკვიდრე. პრემიერლიგის შექმნამდე იგივე პოზიცია ჰქონდა საფეხბურთო ლიგის მესამე დივიზიონს. დღეისთვის ლიგა ერთის ყველაზე დიდხნიანი წევრები არიან პიტერბორო და ჯილინგემი, ორივე კლუბი ლიგას შეუერთდა 2012–13 სეზონში. ამჟამად ლიგა ერთში ირიცხება პრემიერლიგაში ნამყოფი რვა კლუბი, ესენია: სუინდონ თაუნი (1993–94), იფსუიჩ თაუნი (2000–02), ჩარლტონ ატლეტიკი (1995–2007), პორტსმუთი (2003–10), ბლეკპული (2010–11), უიგან ატლეტიკი (2005–13), სანდერლენდი (2007–17) და ჰალ სიტი (2016–17).